NÁVRH

na uzavretie Dohody medzi vládou Slovenskej republiky a vládou Ukrajiny            o zmene a doplnení Zmluvy medzi vládou Slovenskej republiky a vládou Ukrajiny o hraničných priechodoch na  spoločných štátnych hraniciach, podpísanej 
dňa 15. júna 1995  v Kyjeve, formou výmeny nót

Prevádzka hraničných priechodov na úseku štátnej hranice s Ukrajinou sa realizuje v súlade s ustanoveniami Zmluvy medzi vládou Slovenskej republiky a vládou Ukrajiny o hraničných priechodoch na spoločných štátnych hraniciach, ktorá bola podpísaná v Kyjeve dňa 15. júna 1995 (ďalej len „zmluva”).   Podľa zmluvy sú na spoločných štátnych hraniciach s Ukrajinou v prevádzke celkom 4 hraničné priechody, z toho 2 cestné a 2 železničné. Zmluva bola publikovaná  v Zbierke zákonov Slovenskej republiky ako oznámenie Ministerstva zahraničných vecí Slovenskej republiky č. 54/1998 Z. z.

Ministerstvo zahraničných vecí Ukrajiny zaslalo slovenskej strane diplomatickú nótu zo dňa 9. októbra 2002, v ktorej na základe iniciatívy predstaviteľov miestnych samospráv dotknutých obcí navrhuje zriadenie hraničného priechodu Veľké Slemence – Mali Selmenci (ďalej len „hraničný priechod“). Problematike otvorenia hraničného priechodu sa venovali predstavitelia kompetentných orgánov oboch štátov na viacerých rokovaniach, kde sa stanovili také zásady jeho otvorenia, ktoré budú v súlade s platnou legislatívou oboch štátov a vzhľadom na členstvo Slovenskej republiky v Európskej únii, aj s legislatívou Európskej únie. 

Na 1. zasadnutí Slovensko-ukrajinskej medzivládnej komisie pre cezhraničnú spoluprácu, ktoré sa konalo v dňoch 6. a 7. mája 2004 na Zemplínskej Šírave a taktiež na nasledujúcom pracovnom stretnutí v gescii spolupredsedov Slovensko - ukrajinskej medzivládnej komisie pre cezhraničnú spoluprácu dňa 14. júna 2004 v Michalovciach sa prijala úloha, podľa ktorej mala ukrajinská strana do polovice júla 2004 zvolať bilaterálne rokovanie expertov. Cieľom rokovania malo byť definitívne schválenie podmienok a charakteru hraničného priechodu. Toto rokovanie sa však neuskutočnilo. Pripravenosť ukrajinskej strany na zvolanie nového rokovania v priebehu mesiaca október 2004 potvrdil námestník predsedu Štátnej colnej služby Ukrajiny na pracovnom rokovaní s námestníkom generálneho riaditeľa Colného riaditeľstva SR dňa 1. októbra 2004 v Užhorode. Ukrajinská strana však ani toto rokovanie nezvolala. 

Napriek takémuto vývoju naďalej akcentuje zo strany miestnych samospráv obcí neustály záujem o otvorenie uvedeného hraničného priechodu. S cieľom dosiahnuť posun pri rokovaniach o jeho budúcom otvorení s ukrajinskou stranou, aj keď pretrvávajú problémy so zvolávaním expertov,  po dohode s Úradom hraničnej a cudzineckej polície PPZ sa predkladá „Návrh na uzavretie Dohody medzi vládou Slovenskej republiky a vládou Ukrajiny o zmene a doplnení Zmluvy medzi vládou Slovenskej republiky a vládou Ukrajiny o hraničných priechodoch na spoločných štátnych hraniciach, podpísanej dňa 15. júna 1995 v Kyjeve, formou výmeny nót“. V súlade s týmto návrhom slovenská strana zašle ukrajinskej strane iniciačnú diplomatickú nótu. Podľa tejto nóty by sa mal nový hraničný priechod Veľké Slemence – Mali Selmenci  otvoriť  štyridsiaty deň odo dňa doručenia súhlasnej odpovednej nóty ukrajinskej strany. Tento hraničný priechod bude cestným hraničným priechodom medzinárodného charakteru s celoročnou prevádzkou a s pracovným časom denne od 8.00 hod. do 20.00 hod. Bude určený pre peších a cyklistov, občanov Slovenskej republiky, Ukrajiny a štátov Európskeho hospodárskeho priestoru. Kontrolné zložky oboch štátov budú na hraničnom priechode vykonávať službu oddelene, každá na území svojho štátu. 

Návrh iniciačnej nóty slovenskej strany je súčasťou materiálu. Podľa článku 3 ods. 2 zmluvy sa v nej navrhuje aj nový text prílohy k zmluve. Návrh nóty slovenskej strany spolu so súhlasnou odpovednou nótou ukrajinskej strany bude podľa článku 3 ods. 1 zmluvy tvoriť  Dohodu medzi vládou Slovenskej republiky a vládou Ukrajiny o zmene a doplnení Zmluvy medzi vládou Slovenskej republiky a vládou Ukrajiny o hraničných priechodoch na spoločných štátnych hraniciach, podpísanej dňa 15. júna 1995 v Kyjeve, ktorá nadobudne platnosť štyridsiatym dňom odo dňa doručenia súhlasnej odpovednej nóty ukrajinskej strany. Po jej doručení sa začne výstavba hraničného priechodu, ktorú zabezpečí Colné riaditeľstvo SR zo svojich prostriedkov.